section_heading: Opis dobra
paragraph_text: Kamena dvokatnica Luke Tramontana izgrađena je 1911. godine na zapadnoj strani trga u viškoj Luci. Pročelje okrenuto trgu je osno simetrično – s troja vrata presvedena lukom u prizemlju, centralno postavljenim balkonom na prvom katu do kojeg se pristupa preko lođe u obliku renesansne bifore te centralno postavljenom lođom na drugom katu koja završava širokim polukružnim lukom. Kompozicija završava jakim profiliranim vijencem na čijim su krajevima kamene vaze s vječnom vatrom, a nad tjemenom luka je kameni kip žene s bakljom u ruci. Kuća ima obilježja bečke secesije u interijeru. Jedna je od najistaknutijih profanih neorenesansnih građevina u Dalmaciji iz početka 20. stoljeća.